Preben Bang Henriksen (V), 2025-12-02:
Tak for det.
Forslaget her drejer sig om nedsættelse af en kommission til at se på de her ting.
I bemærkningerne til forslaget skriver man bl.a.: »I 2025 er der særlig grund til bekymring.
Aktuelle lovinitiativer og praksis fra regeringen som ændringer af PET-loven og logning af teledata, chatkontrol og øget kameraovervågning i det offentlige rum peger på en markant forøgelse af statens adgang til data om borgerne – ofte uden konkret mistanke eller samtykke.«
Det er, hvad der fremgår af forslaget her, og med det vil man så gerne have nedsat en kommission.
Men man giver dog alligevel den hjælp, at man præciserer på forskellig vis, hvad det egentlig er, hvilke opgaver Kommissionen skal have.
Taletiden tillader ikke, at jeg gennemgår dem alle sammen, men man skal jo næsten være blind for ikke at få øje på, hvad det her går ud på.
Det går ud på, at staten overvåger borgeren, og staten er gået alt, alt for langt.
Lad mig sige med det samme: Jeg har sådan set ikke noget imod at nedsætte en kommission, og hvis et flertal af Folketinget mener, at det er ad den vej, vi skal få belyst problemstillingen, kan man gøre det.
Men jeg må sige, at som et minimum fordrer det en vis balance, og den mangler fuldstændig, helt og holdent i det her forslag.
Så hvis balancen skulle oprettes, skal der vel også redegøres for de mord, de brandstiftelser, de voldssager, de voldtægter, de bortførelser osv. osv, som de pågældende efterforskningsskridt egentlig enten har forhindret eller senere har opklaret.
Den side af sagen mangler vi fuldstændig.
Der er jo slet ingen tvivl om, at kameraer er et voldsomt effektivt middel i opklaringen.
Jeg kan bare nævne mordet på Mia Skadhauge Stevn, det mest grusomme mord, vi har set i lang, lang tid.
Hvordan blev morderen fundet?
Et kamera kunne se bilen, og et andet kamera kunne se nummerpladen på den her bil, der pendulerede for enden af Jomfru Ane Gade.
Jeg kan se, at logning også er stort problem.
Der tror jeg, at man skal tage ud og tale med Emilie Mengs forældre om og eventuelt den 13-årige pige, der, om jeg så må sige, i sidste øjeblik blev fundet af politiet.
Jeg tror, at man skal tale med de 19 familier, der fik stukket ild til deres huse i Fjerritslev.
Der er jo tusindvis af tilfælde herudover, hvor forbrydelserne er blevet opklaret på grund af logning, hvor de skyldige er blevet dømt og de uskyldige er gået fri.
Det er så det, vi ligesom skal stille os kritiske over for, kan jeg høre, og det bliver ikke med Venstres accept.
Vi har ikke noget imod kommissionen, men den skal i givet fald været balanceret, og det mener jeg ikke er tilfældet her.
Man involverer mange andre ting i forslaget, som man mener er kritisk, og det skal jeg ikke komme nærmere ind på her.
Jeg kan bare præcisere, som jeg vist også sagde før, at det er dagligt i de danske retssale, at de mest alvorlige forbrydelser opklares via de efterforskningsskridt, som forslaget her lægger op til en indskrænkning af.
Så ved jeg godt, at der er nogle, der vil sige, at det ikke er en indskrænkning.
Men hvad er det så egentlig lige, man vil?
Nej, jeg synes nok, at det går i den retning.
Jeg tror, at man fra forslagsstillernes side skulle prøve at komme ud i virkeligheden og tale med de familier, som har fået opklaret meget, meget grove forbrydelser via de efterforskningsmidler, som man åbenbart her stiller sig kritisk over for.
Det gælder specielt kameraer.
Der er faktisk en ting, der undrer mig, og det er i forbindelse med Folketingets medlemsboliger.
Der er 300 kameraer, og jeg har aldrig nogen sinde hørt et eneste af Folketingets medlemmer kritisere, at de kameraer hænger der og overvåger os alle sammen.
Hvorfor ikke?
Det er jo, fordi det er vores egen sikkerhed, de beskytter.
Man kan gå ud i vagtrummet, og der sidder to mennesker derude og kigger, og det er vel at mærke i realtid, og det er det, man slet, slet ikke kan lide.
Men her gør det åbenbart ikke noget, at vi har overvågning herinde.
Jeg vil også tro, at mange af tilhørerne har været en tur i London.
Man må jo have haft migræne, fra det øjeblik man steg ud af flyveren, for der er jo realtidsovervågning overalt.
Det har vi også her.